C 293/40
SL
Uradni list Evropske unije
18.8.2023
8.2 Leta 2018 je bilo več kot 80 % okužb z virusom HIV v vzhodni Evropi povezanih z odvisniki od drog, večinoma zelo mladimi in večinoma ženskami.
Mlade ženske so bolj prizadete kot moški, tudi zaradi prostitucije, ki je tesno povezana z uporabo drog.
Lokalne epidemije virusa HIV so bile dokumentirane tudi med marginaliziranimi skupinami uporabnikov drog, ki si droge vbrizgavajo, v zahodni Evropi.
8.3 Pri zapornikih je v primerjavi s splošnim prebivalstvom stopnja uporabe drog višja, njihovi vzorci uporabe drog pa so škodljivejši, vključno s parenteralno uporabo, zaradi česar so odvisniki od drog, ki so v zaporu, še posebej ranljivi.
8.4 Odvisniki od drog imajo slab dostop do testiranja in pogosteje prejmejo pozno diagnozo.
Celo v Italiji so odvisniki od drog, ki so se testirali na virus HIV, predstavljali majhen odstotek vseh lokalnih uporabnikov storitev za podporo odvisnikom, pri čemer je bila nagnjenost k temu, da so jim ponudili testiranje, če niso imeli simptomov, povezanih z virusom HIV, nizka.
8.5 Dostop do zdravljenja je za uporabnike drog nedvomno zelo majhen, čeprav je v posameznih državah različen.
Na splošno se ocenjuje, da le 8 % odvisnikov od drog prejema protiretrovirusno zdravljenje in da je od vseh bolnikov, ki se zdravijo, le 20 % odvisnikov od drog.
V primerjavi z osebami, okuženimi z virusom HIV, v splošnem prebivalstvu je za odvisnike od drog tudi manj verjetno, da bodo dosegli virusno supresijo.
Razlog za to je dejstvo, da je za odvisnike od drog značilna nižja stopnja sodelovanja pri zdravljenju in se pogosto popolnoma prenehajo zdraviti.
To povzroča večje tveganje smrti zaradi aidsa pri odvisnikih od drog, ki imajo potrjeno okužbo z virusom HIV.
8.6 Brez programov, namenjenih učinkovitejšemu doseganju odvisnikov od drog, ne bomo dosegli cilja univerzalnega dostopa do zdravljenja okužbe z virusom HIV v Evropi in zunaj nje.
9.
Moški, ki imajo spolne odnose z moškimi 9.1 Na splošno je pri moških, ki imajo spolne odnose z moškimi, tveganje okužbe z virusom HIV 27-krat večje kot pri splošnem prebivalstvu (6).
Zaradi nekaterih bioloških dejavnikov je pri njih okužba z njim lažja.
Večina moških, ki imajo spolne odnose z moškimi, se z virusom HIV okuži prek nezaščitenega analnega spolnega odnosa, kar je v primerjavi z drugimi spolnimi praksami najbolj tvegana oblika spolnega odnosa za okužbo z njim.
V tej skupini prebivalstva lahko k veliki razširjenosti okužbe prispevata tudi veliko število spolnih partnerjev in razširjena rekreativna uporaba psihoaktivnih snovi, vključno z intravenozno uporabo drog (ki pogosto vključujejo spolne odnose, imenovane „kemseks“).
9.2 Vse večja razpoložljivost protiretrovirusnega zdravljenja, s katero se je širjenje virusa HIV na splošno znatno zmanjšalo, pri moških, ki imajo spolne odnose z moškimi, ni imela enakega učinka.
Nasprotno se je v zadnjih letih v številnih zahodnih državah razširjenost okužbe z virusom HIV v tej populaciji povečala (7), delež primerov, ki jih je mogoče pripisati prenosu znotraj te populacije, pa se je prav tako postopoma povečal.
9.3 Kondomi prispevajo k preprečevanju prenosa virusa HIV in tudi drugih spolno prenosljivih okužb, vendar njihova uporaba ni tako razširjena zaradi kulturnih, izobraževalnih in dobavnih ovir, ki izražajo različne socialne razmere in zdravstvene storitve.
9.4 V številnih državah in mnogih individualnih okoliščinah zaradi stigmatizacije, homofobije in diskriminacije obstajajo različne ovire za dostop do preventivnih orodij, kar otežuje dostopanje do zdravstvenih storitev in ustreznih informacij.
V številnih primerih kazenski zakoni kriminalizirajo posameznike, ki imajo spolne odnose z osebami istega spola, zaradi česar so ti prisiljeni delovati prikrito in skrivati svojo spolno usmerjenost ali, še slabše, svojo identiteto.
Tudi kadar zakonodaja ni odkrito diskriminatorna, stigmatizacija in strah ljudi odvračata od dostopa do storitev v zvezi z virusom HIV, zaradi česar ne poznajo orodij, ki so na voljo za preprečevanje okužbe z njim.
9.5 Stigmatizacija vpliva tudi na dostop do testiranja in diagnosticiranja.
Številni moški, ki imajo spolne odnose z moškimi, navajajo, da se bojijo obsojanja zdravstvenih delavcev in se izogibajo testiranju, zaradi česar je diagnoza pogosto pozno postavljena.
Ker se ne zavedajo svoje okužbe, nimajo dostopa do protiretrovirusnih zdravil, ki bi poleg tega, da bi vplivala na njihovo zdravje, zmanjšala tudi tveganje prenosa na spolne partnerje.
(6)
(7)
Tveganje okužbe z virusom HIV je za moške, ki imajo spolne odnose z moškimi, sicer večje po vsem svetu, vendar se stopnje okužbe med geografskimi območji razlikujejo: v tej skupini prebivalstva so zabeležili 50 % vseh novih primerov okužbe z virusom HIV v Severni Ameriki in zahodni Evropi, 47 % v Latinski Ameriki, 20 % v vzhodni Evropi, Aziji, na Bližnjem vzhodu in v severni Afriki, ter 12 % v Afriki.
V zahodni Evropi se je med letoma 2010 in 2014 število oseb s potrjeno okužbo z virusom HIV v populaciji moških, ki imajo spolne odnose z moškimi, povečalo za skoraj 20 %.
Pri moških v Italiji se večina novih diagnoz okužbe z virusom HIV pojavlja v populaciji moških, ki imajo spolne odnose z moškimi.